**REGLUGERÐ**

**um breytingu á reglugerð nr. 8/2009 um skoðun ökutækja.**

1. **gr.**

Hvar sem orðin *„Umferðarstofa“* og *„Vegagerðin“*, í hvers konar beygingarfalli, koma fyrir í reglugerðinni, kemur í viðeigandi beygingarfalli *„Samgöngustofa“.*

1. **gr.**

1. mgr. 3. gr. orðast svo:

Ökutæki, skráð hér á landi, nema dráttarvél, torfærutæki og létt bifhjól í flokki 1, skal færa til reglubundinnar almennrar skoðunar (aðalskoðunar) í samræmi við reglugerð þessa.

1. **gr.**

6. gr. breytist þannig:

a. Fyrirsögn 6. gr. skal vera *„Hvenær árs skal færa ökutæki til aðalskoðunar“*

b. 3. málsliður 1. mgr. 6. gr. orðast svo:

Heimilt er þó að færa ökutæki til skoðunar allt að 6 mánuðum fyrr á almanaksárinu. Þá er heimilt að færa ökutæki til skoðunar 10 mánuðum fyrr á almanaksárinu, hafi ökutækið gilda aðalskoðun sem fram fór fyrir 1. nóvember liðins árs með niðurstöðunni *„án athugasemda“* eða *„lagfæring“* samkvæmt skoðunarvottorði.

1. **gr.**

8. gr. breytist þannig:

a. a-liður 1. mgr. orðast svo:

a) hafi skráningarmerkin verið tekin af ökutækinu af öðrum ástæðum en vanbúnaði eða vegna þess að það hefur ekki verið fært til skoðunar á tilsettum tíma

b. 1. málsliður 3. mgr. 8. gr. orðast svo:

Ökutæki, sem lögreglan hefur tekið skráningarmerki af vegna vanbúnaðar, tjóns eða vegna þess að það hefur ekki verið fært til skoðunar á tilsettum tíma, skal færa til skoðunar áður en skráningarmerki eru afhent að nýju.

1. **gr.**

Ákvæði 10. gr. orðast svo:

10. gr.

Vegaskoðun

Skipulagt eftirlit Samgöngustofu, lögreglu og skoðunarstofu skal fara fram á vegum á ástandi vörubifreiða, hópbifreiða, svo og eftirvagna og tengitækja með leyfilega hámarksþyngd yfir 3.500 kg. Eftirlitið skal felast í einum, tveimur eða öllum eftirfarandi þáttum:

1. sjónskoðun á ástandi ökutækis í kyrrstöðu,
2. könnun á nýlegu vegaskoðunarvottorði eða skoðunarvottorði frá síðustu skoðun ökutækisins á skoðunarstöð,
3. skoðun hvort um vanbúið ökutæki sé að ræða. Skoðunin skal fara fram í samræmi við skoðunarhandbók ökutækja og tekur til eins, fleiri eða allra eftirfarandi atriða:

0) Auðkenni *(Tengibúnaður, merkingar ofl.)*

1) Hemlabúnaður *(Hemlabúnaður)*

2) Stýrisbúnaður *(Stýrisbúnaður)*

3) Útsýn *(Skynbúnaður og Yfirbygging)*

4) Ljósabúnaður og rafkerfi *(Skynbúnaður og Tengibúnaður, merkingar ofl.)*

5) Ásar, hjól, hjólbarðar, fjöðrun *(Hjólabúnaður)*

6) Undirvagn og viðfestur búnaður *(Burðarvirki, Yfirbygging, Hreyfill og fylgibúnaður)*

7) Annar búnaður, þ.m.t. ökuriti og hraðatakmörkunarbúnaður *(Yfirbygging og Aflrás)*

8) Óþægindi, þ.m.t. útblástur og eldsneytis- og/eða olíuleki *(Hreyfill og fylgibúnaður og Aflrás)*

Ef vottorð sem ökumaður leggur fram við vegaskoðun á grundvelli b-liðar 1. mgr. sýnir að eitthvert atriði sem skoða skal við vegaskoðun hefur verið skoðað á síðustu þremur mánuðum, skal ekki skoða það atriði aftur nema réttlæta megi slíkt á grundvelli augljóss ágalla eða vanrækslu.

Reynist ástand ökutækis ófullnægjandi má, að kröfu lögreglu, krefjast þess að ökutækið skuli fært til skoðunar, sbr. 14. gr. Sé ökutækið talið hættulegt umferðaröryggi eða hefur ekki verið fært til skoðunar þegar krafist er getur löggæslumaður tekið af því skráningarmerki og lagt bann við notkun þess.

1. **gr.**

B-liður 1. mgr. 1. gr. III. viðauka orðast svo:

b) hemlaprófari samkvæmt 3. gr. í II. viðauka og/eða hemlunarklukka sem mælir hemlunarvirkni í akstri.

1. **gr.**

Reglugerð þessi, sem sett er með heimild í 67. gr. umferðarlaga nr. 50/1987, öðlast þegar gildi.

*Innanríkisráðuneytinu, . mars 2015*

**Ólöf Nordal**

Ragnhildur Hjaltadóttir.

**Skýringar**

Um 1. gr.

Tillaga 1. gr. á rætur að rekja til laga nr. 119/2012, sbr. lög 59/2013, en á grunni þeirra voru samgöngustofnanir landsins sameinaðar og til starfa tók ný stofnun, Samgöngustofa, stjórnsýslustofnun samgöngumála, frá og með 1. júlí 2013. Er því eðli máls samkvæmt rétt að breyta nafni Umferðarstofu í nafn Samgöngustofu eftir því sem við á í reglugerðinni. Slíkt hið sama er rétt að gera á þeim þremur stöðum þar sem nafn Vegagerðarinnar kemur fyrir í reglugerðinni.

Um 2. gr.

Með ákvæðinu eru létt bifhjól í flokki 1 undanskilin skoðunarskyldu. Lög nr. 13/2015 um breytingu á umferðarlögum nr. 50/1987, sem öðluðust gildi þann 26. febrúar 2015, leggja ekki þá skyldu á létt bifhjól í flokki 1 að þau verði skoðunarskyld. Um ívilnandi aðgerð er að ræða en létt bifhjól í flokki 1 rata með þessu í sama farveg og torfærutæki og dráttarvélar. Þau ökutæki eru ekki skoðunarskyld.

Um 3. gr.

Með 3. gr. eru lagðar til breytingar á 6. gr. reglugerðar nr. 8/2009. Annars vegar er um að ræða breytingu á fyrirsögn ákvæðisins, nánar tiltekið að orðið *„ökutæki“* komi í stað: *„bifreið og eftirvagn“.* Er slíkt talið réttari hugtakanotkun þar sem viss atriði 6. gr. eru ekki einskorðuð við bifreiðar og eftirvagna. Hins vegar er um að ræða breytingu á orðalagi 3. málsl. 1. mgr. 6. gr. Er ekki um neina efnislega breytingu að ræða, heldur er ætlunin sú að hið nýja orðalag sé auðskiljanlegra og taki af allan vafa um hvað við er átt í ákvæðinu. Reglulega vakna spurningar um inntak núgildandi orðalags.

Um 4. gr.

Með 4. gr. er lagt til að gerð verði breyting á tveimur atriðum 8. gr. reglugerðar nr. 8/2009. Þó breytingin sé tvíþætt, varðar hún sama álitaefnið. Breytingin gerir ráð fyrir því að kveðið verði á með afdráttarlausum hætti að ökutæki, sem lögreglan hefur tekið skráningarmerki af vegna þess að það hefur ekki verið fært til skoðunar á tilsettum tíma, skuli færa til skoðunar áður en skráningarmerki eru afhent að nýju. Er slíkt verklag nú þegar viðhaft á grundvelli núgildandi 8. gr. og talið rúmast innan ákvæðisins, en talið er rétt að skerpa á orðalagi ákvæðisins m.t.t. þessa.

Um 5. gr.

Með ákvæðinu er komið til móts við athugasemdir ESA, eftirlitsstofnunar EFTA, vegna innleiðingar tilskipunar 2000/30/EB um tæknilegt eftirlit á vegum með aksturshæfni vöruflutningabifreiða í bandalaginum með síðari breytingum. Með breytingunni er ákvæðið í fullu samræmi við tilskipunina hvað vegaskoðanir varðar.

Athygli er vakin á því að ekki er sérstaklega talin þörf á að kveða nánar á um vegaskoðunarvottorð í reglugerðinni, með hliðsjón af núgildandi 19. gr. hennar þar sem segir:

*„****19. gr.***

***Skoðunarvottorð.***

*Við skoðun skal skoðunarmaður undirrita og afhenda vottorð um skoðunina og niðurstöðu hennar sem geyma skal í ökutækinu, auk afrits hjá skoðunarstofu. Kveðið skal á um form og efni skoðunarvottorðs í skoðunarhandbók.“*

Um 6. gr.

Með 6. gr. er b-lið 1. mgr. 1. gr. III. viðauka breytt á þá leið að gert er ráð fyrir hemlaprófara sem einum af tækjabúnaði við vegaskoðanir, en ekki aðeins hemlunarklukku líkt og í núgildandi ákvæði. Tekur breytingin mið af fyrirhugaðri framkvæmd vegaskoðana.

Um 7. gr.

Ákvæðið þarfnast ekki skýringar.